Cꞌjaraꞌ Jesús xerexbilaj ela rdiscípulo,
xeba chpam jun lwar rbin-an Getsemaní.
Tak xeꞌekaja cawra xbij chca:
—Quixetzꞌbeꞌ cana waweꞌ ra,
y anen cnebnaꞌ pek na oración,
caraꞌ xbij chca.
Xba,
xerucꞌom ela Pedro,
Jacobo ruqꞌuin Juan.
Cꞌjaraꞌ xumaj jun nimlaj bis y xumaj t-onem ranm.
Cawra xbij chca:
—Camic,
congan nbisona wanm,
jquennaꞌ anen cmic recꞌmon ta chwa.
Ixix quixecꞌjeꞌ cana waweꞌ ra,
quixcꞌascꞌata,
caraꞌ xbij.
Cꞌjaraꞌ xyonaj pona riꞌ ruyon,
xexqueꞌa y xumaj rbanic oración:
—Abba,
Nedtaꞌ,
anen cꞌola quenwajoꞌ quencꞌutuj chawa.
Wnucꞌom riꞌ ruqꞌuin jachumin ta chwij,
mquita quenkꞌaxa chpam jawra lowloꞌ jpenak chenwech.
Atet majoꞌn achnak mquita ncatecwina naban,
quenwajoꞌ che cnawsaj chpam lowloꞌ jpenak chenwech,
xerwaraꞌ nquenkꞌax waꞌ chpam wcaraꞌ nrajoꞌ awanm,
caraꞌ nbij tzra Ttixel.
Tak xecꞌchoja oración rmal xba cuqꞌuin rdiscípulo.
Tak xeꞌerewlaꞌ ekanak chuwram.
Cawra xbij tzra Pedro:
—Simón ¿nak tzra tak xe wram naban?
¿Le mtacochꞌ xtcatcꞌascꞌata jun hor?
Quixcꞌascꞌata y tebnaꞌ orar ch-utz cꞌaraꞌ Satanás tak xtquixrchajtij mquita nquixruchꞌec.
Jewanm ne ktzij waꞌ chcꞌola rgan ncꞌascꞌata,
per jecuerpo npoknaj riꞌ nuban caraꞌ com xix wnak,
caraꞌ xbij.
Cꞌjaraꞌ xemloj chic jmul che rbanic oración.
Ajniꞌ xbij tzra Ttixel nabey mul caraꞌ xbij chic pe rcamul.
Tak xecꞌchoj chic oración rmal xemloj pchic jmul cuqꞌuin y tak xeruwlaꞌ chic ewarnak chic chkaꞌ.
Caraꞌ quebnon com congan jun wram majyona cxin,
majoꞌn nquecochꞌ ta.
Tak xquenaꞌ quiꞌ mesquier chic necneya cmal nak necbij tzra.
Jaꞌ Jesús xba chic jmul che rbanic oración.
Tak xemloj pchic proxmul cawra xbij chca rdiscípulo:
—Camic quixwar cꞌa,
quixexleꞌn cꞌa,
camic xecꞌchoja.
Tewcꞌaxaj bien,
xerlaꞌ cꞌa hor,
je Rlecꞌwalxel jxoca alxic cuqꞌuin wnak,
camic njaꞌch na pquekꞌaꞌ je aj il aj mac che neccamsaj.
Joꞌ,
quixyictaja,
queꞌekacꞌluꞌ.
Tetzꞌtaꞌ mpaꞌ,
xyamer nerkaja jnejchowa wxin pquekꞌaꞌ,
caraꞌ xbij.
Kas remjon na tzij Jesús cuqꞌuin rdiscípulo tak chek qꞌuenjlal xpeta Judas.
Jaraꞌ Judas jun chca e cbeljuj apóstol.
E qꞌuiy wnak erexbilan ta y quecꞌmon ta jeꞌ achnak rxin banbal chꞌoj ajniꞌ tzra espada ruqꞌuin jeꞌ cheꞌ,
etkon ta cmal cjefe sacerdote y cmal maestro je nquetijona cxin wnak tzrij rley Dios y cmal chkaꞌ jeꞌ principal-iꞌ rxin tnamet.
Etkon ta che necrechpaꞌ Jesús.
Jaꞌ Judas jnejchowa rxin Jesús arjaꞌ xchumij ta cuqꞌuin wnak nak xtuban tzra Jesús che njachbej rxin pquekꞌaꞌ:
—Tak xtetzꞌet acha je xtentzꞌubaj ruchiꞌ chewech ja cꞌaraꞌ,
techpaꞌ y tecꞌmaꞌ ela per bien tebnaꞌ cwent.
Caraꞌ xchumsaj cuqꞌuin.
Xba cꞌa alnak jaꞌ Judas ruqꞌuin Jesús,
tak xekaja ruqꞌuin xkꞌijlaꞌ:
—Maestro,
Maestro,
caraꞌ xbij y xtzꞌubaj ruchiꞌ.
Cꞌjaraꞌ jeꞌ wnak xquechap Jesús y xquecsaj preso.
Cꞌol cꞌa jun chca e rexbil Jesús chek qꞌuenjlal xerelsaj ta jun espada y cꞌola jun mos rxin nimlaj sacerdote xchꞌupuj ela jun rexquin.
Jaꞌ Jesús chpon chic cmal wnak y cawra xbij chca:
—¿Le en elkꞌom anen tak rmal raꞌ ecꞌmon ta espada ruqꞌuin jeꞌ cheꞌ chwij che nchapic?
Per xencꞌjeꞌ wan checjol chpam nimlaj templo rxin Dios y kꞌij kꞌij xentijoj wnak chpam per majoꞌn wan xenechap ta tzraꞌ.
Per njelal jawrara majoꞌn chek ta nbantaja,
rumac che nbantaja cumplir jtzꞌibtanak cana chwij ojer chpam rtzojbal Dios.
Caraꞌ xbij chca.
Cꞌjaraꞌ jeꞌ rdiscípulo xqueyaꞌ cana y xenanmaj ela.
Cꞌol cꞌa jun alaꞌ retreben Jesús,
arjaꞌ majoꞌn retziak y xjun sábana rebron riꞌ chpam per xchaꞌpa cmal wnak.
Per jxuban,
xchꞌakij cana sábana y nsensic xnanmaj ela.
Jeꞌ wnak jxechpowa rxin Jesús arj-eꞌ xquecꞌom ela chwech nimlaj sacerdote.
Tzraꞌ quemlon waꞌ quiꞌ cjefe sacerdote e quexbil principal-iꞌ rxin tnamet e quexbil chkaꞌ jeꞌ maestro je nquetijona cxin wnak tzrij rley Dios jtzꞌibtanak cana rmal Moisés.
Jaꞌ Pedro retreben Jesús per qꞌue cꞌnat cꞌo waꞌ.
Arjaꞌ tak xekaja abar cꞌo waꞌ jnimlaj jay rxin nimlaj sacerdote xoc oca chujay y tzraꞌ xetzꞌbeꞌ waꞌ chuchiꞌ jun kꞌakꞌ cuqꞌuin policía,
xumaj rmakꞌric riꞌ.
Jeꞌ cjefe sacerdote e quexbil jleꞌ chic jecꞌola chpam kꞌatbaltzij cxin aj Israel arj-eꞌ xquemaj cconxic jleꞌ wnak che nqueyaꞌ testig-il tzrij Jesús.
Caraꞌ nqueban ch-utz cꞌaraꞌ nkaja cmic tzrij.
Per nmajoꞌn achnak necchapbej rxin Jesús.
E qꞌuiy wnak xqueyaꞌ testig tzrij per me ktzij ta necbij tzrij,
xe tzꞌkoj tzij nqueban,
junwaꞌ nbij jun y jun chwaꞌ nbij chic jun,
ne mjunam ta necbij.
Ecꞌo chic jleꞌ chca,
arj-eꞌ xepeꞌa y xquemaj rbixic jleꞌ ril Jesús per xe tzꞌkoj tak tzij xecbij.
Jala acha,
ajoj kcꞌaxan cawra nbij ra:
—Anen quenyoj na jawra santlaj rtemplo Dios jxe wnak banyona y x-oxiꞌ kꞌij quenyic waꞌ jun chic per me wnak ta nebnowa.
Caraꞌ rbin,
caraꞌ xecbij.
Per nexte j-eꞌ chkaꞌ junam ta necbij.
Jnimlaj sacerdote arjaꞌ xpeꞌa chquecjol wnak y cawra xbij tzra Jesús.
—¿Le mtacꞌulbaꞌ cꞌa je nbixa chawa?
Camic,
tbij cꞌa chwa nak rbanic testig-il je xyaꞌa chawij cmal ach-iꞌ.
Per Jesús majoꞌn ncꞌulbaꞌ ta je nbixa tzra.
Cawra xbix chic tzra rmal jnimlaj sacerdote:
—Tbij chka ¿le atet at Cristo je at Rlecꞌwal jnimlaj Dios?
Jesús cawra xbij tzra:
—Anen ncꞌa.
Y netzꞌet na chkaꞌ je xtuban Rlecꞌwalxel jxoca alxic cuqꞌuin wnak,
arjaꞌ pe rejquenkꞌaꞌ Dios netzꞌbeꞌ waꞌ jabar cꞌo waꞌ jnimlaj poder rxin Dios,
y netzꞌet chkaꞌ tak xtpet chic jmul cꞌmon ta rmal jleꞌ sutzꞌ rxin chcaj,
caraꞌ xbij.
Jnimlaj sacerdote cꞌola jun tziak rucsan xurak com congan itzel xcꞌaxaj je xbixa rmal Jesús y cawra xbij chca jquemlon quiꞌ ruqꞌuin:
—Camic,
majoꞌn chic más testigo nquekajoꞌ ta.
Com bien xewcꞌaxaj je xbij,
najniꞌla itzel ncꞌaxaj Dios je xbij.
Camic ¿nak nebij ixix tzra?
caraꞌ xcꞌaxaj chca.
Conjelal cawra xecbij:
—Ne nyataj waꞌ tzrij che ncamsasa.
Ecꞌol jleꞌ chca xquemaj rchubxic Jesús.
Chkaꞌ xectzꞌapij rwech tzan sut y tak xtzꞌaptaja cmal xquechꞌay y cawra necbij tzra:
—Tbij chka camic ¿nak xyowa kꞌaꞌ chaplaj?
caraꞌ neccꞌaxaj tzra per xe ykꞌonem nqueban tzra.
Jeꞌ policía chkaꞌ xquemaj ryaꞌic kꞌaꞌ chruplaj.
Pedro arjaꞌ tzꞌbula chujay,
cꞌol cꞌa jun aj-icꞌ jnesmaja ruqꞌuin nimlaj sacerdote xekaja ruqꞌuin.
Jaraꞌ aj-icꞌ tak xutzꞌet Pedro che remjon rmakꞌic riꞌ chi kꞌakꞌ xtzꞌulchij y cawra xbij tzra:
—Atet at jun chkaꞌ xawexbilaj Jesús aj Nazaret.
Pedro majoꞌn xuyaꞌ ta tzrij je xbixa tzra:
—Anen majoꞌn wutkin ta jamjon rbixic,
nak la nabij chwa,
caraꞌ xbij tzra ixak.
Xyictaj ela,
xba abar cꞌol waꞌ chijay y jpreꞌy chek qꞌuenjlal xtrekena.
Per aj icꞌ arjaꞌ xtzꞌulchij chic jmul Pedro y cawra xbij chca jecꞌola tzraꞌ:
—Jawra jun acha rexbilan Jesús,
caraꞌ xbij chca.
Per jaꞌ Pedro majoꞌn xuyaꞌ ta tzrij je xbix tzra.
Y qꞌue ncꞌaj coꞌl bitanak kaja tzra xbix chic jmul tzra Pedro cmal jecꞌola tzraꞌ:
—Bien kꞌalaj che atet at quexbil jerexbilan Jesús com bien kꞌalaj che at aj Galilea y jatzij njunam ruqꞌuin ajniꞌ nquetzijona arj-eꞌ,
caraꞌ xbixa tzra.
Chwech Dios quenbij chewa che anen majoꞌn wutkin ta rwech Jesús jnebij chwa y itzel ta xtquenrutzꞌet Dios wme ktzij ta quenbij,
caraꞌ xbij Pedro chca.
Chek xbitaja tzij rmal,
xtreken chic jmul preꞌy.
Cꞌjaraꞌ xerkaja pe rwáꞌ Pedro jbin tzra rmal Jesús.
—Tak qꞌuemjana tetrekena camul preꞌy,
oxmul nabij na chwa cawrara:
—Anen majoꞌn wutkin ta rwech Jesús.
Caraꞌ bin cana tzra.
Tak xumaj rchꞌobic jbin tzra rmal Jesús xumaj jun nimlaj okꞌej.